‘স্কুলে ফিরুন’ চাকরিহারাদের মমতার বার্তা

কলকাতা: যোগ্য-অযোগ্যর লিস্ট নিয়ে ভাবতে হবে না, আপনারা নিশ্চিন্তে স্কুলে যান। মেদিনীপুরের সভা থেকে ফের ‘যোগ্য’ চাকরিহারাদের পাশে থাকার বার্তা দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। যোগ্য-অযোগ্য তালিকা প্রকাশের দাবিতে সোমবার থেকে এসএসসি (SSC) ভবনের সামনে ধর্নায় বসেছেন চাকরিহারা শিক্ষক শিক্ষিকারা (SSC Job Loss Teachers’ Protest)। তালিকা প্রকাশ না করা পর্যন্ত আন্দোলন চালিয়ে যাওয়ার হুঁশিয়ারি দিয়েছেন তাঁরা। এসএসসি ভবনের ভিতরে আটকে পড়েছেন এসএসসি চেয়ারম্য়ান সিদ্ধার্থ মজুমদার-সহ ১৬ জন। মঙ্গলবার পশ্চিম মেদিনীপুরে সরকারি পরিষেবা প্রদান অনুষ্ঠানে গিয়ে আন্দোলনরত চাকরিহারা শিক্ষক-শিক্ষিকাদের স্কলে ফিরে কাজে যোগ দেওয়ার অনুরোধ করলেন মুখ্যমন্ত্রী।

মমতা বলেন, কেন গরমে বসে আন্দোলন করছেন। এই গরমে অসুস্থ হয়ে পড়বেন। আপনারা স্কুলে যান। বাকি দায়িত্ব রাজ্য সরকারের। যাঁরা আপনাদের উস্কানি দিচ্ছে, তাঁরা টাকা দেবেন না। সরকার আপনাদের বেতন দেবে। মুখ্যমন্ত্রী প্রশ্ন তোলেন, যোগ্য এবং অযোগ্যদের তালিকা নিয়ে চাকরিহারাদের এত মাথাব্যথা কেন? তিনি বলেন,বিষয়টা রাজ্য সরকার এবং আদালত দেখবে। আপনারা নিশ্চিন্তে স্কুলে যান। মাইনে নিয়ে ভাবতে হবে না। সুপ্রিম কোর্ট আপনাদের চাকরি বাতিল করেছিল, বেতন বন্ধ করেছিল। আমরা তো আদালতে গিয়েছি। আপনারা বেতন পাবেন। এত উত্তজেনার কোনও দরকার নেই। আর গ্রুপ সি-ডি যাদের বাতিল হয়েছে, তাঁরাও চিন্তা করবেন না। আইনজীবীদের পরামর্শ নিচ্ছি। আইন মেনেই আপনার জন্য যা করনীয় তা সরকার করবে।”

আরও পড়ুন: আজ মেদিনীপুরে প্রশাসনিক সভা মমতার

মমতা বলেন, ‘কাল সন্ধ্যা থেকে কমপক্ষে আমি ১০ বার কথা বলেছি। কলকাতায় থাকলে হয়তো এক সেকেন্ডে মিটিয়ে দিতে পারতাম। আমি রাত ১২ টা পর্যন্ত কথা বলে দেখেছি। কেউ-কেউ অনড় আছে যে যোগ্য ও অযোগ্যদের তালিকা বের করতে হবে। কেন অন্যদের কথায় পা দিচ্ছেন? টেন্টেড নাকি আনটেন্টেড, সেটা দেখার তো আপনার প্রয়োজন নেই। ওটা দেখার জন্য রাজ্য সরকার আছে। কোর্ট আছে।’ আমি আছি তো, রাজ্য সরকার আছে তো। আপনাদের লিস্টের কী দরকার। নিজের চাকরি আছে কি না সেটা দেখুন। আমি তো বলছি আপনারা স্কুলে যান। বেতন পাবেন। এরপর নাম না করে বিকাশরঞ্জন ভট্টাচার্যকে খোঁচা দিয়ে বলেন, “বাংলায় কয়েকটা লোক আছে। ওরা হাই কোর্টে যায় আর PIL করে। আমরা চাকরি দিই, ওরা খায়।”

দেখুন ভিডিও